Man (87) dood ná byl-aanval; derde bylaanval in omgewingArgieffoto Lazlow (87) en sy vrou Carol Bercsényi (in haar 70s) is Saterdagaand omstreeks 19:00 op hul kleinhoewe in die Bon Accord-omgewing buite Pretoria aangeval. “Lazlow is met ŉ byl aangeval en hy het Sondagoggend omstreeks 05:00 aan sy beserings beswyk,” het Tarien Cooks, woordvoerder van die burgerregte-organisasie AfriForum, aan Maroela Media gesê. Hy het by die huis aangesterk ná ŉ heupoperasie. Carol is met ŉ graaf aangeval. “Hulle kon oom Lazlow omgeblaas het, hy was so swak,” het Ian Botha, ŉ familievriend van die Bercsényis aan Maroela Media gesê. Botha sê Carol moet ŉ operasie ondergaan nadat sy beserings aan haar kakebeen en arm opgedoen het. Sy het ook ŉ snywond aan haar gesig. Sy is nog nie bewus van haar man se afsterwe nie. Kaptein Maheso, woordvoerder van die Sinoville-polisiestasie, het aan Maroela Media gesê niemand is nog in verband met die voorval in hegtenis geneem nie. “Die egpaar is deur vyf verdagtes oorval,” het Maheso bevestig. Hy sê die polisie se ondersoek duur voort. Dit is nog nie duidelik of die verdagtes te voet of in ŉ Mazda Sting-motor gevlug het nie. Carol het glo privaatstudente se perde op die kleinhoewe aangehou en hulle versorg. Livio Heath, voorsitter van die gemeenskapspolisiëringsforum in die omgewing, het Sondag aan Maroela Media gesê dit is die derde bylaanval in die omgewing. “Ons is nog nie seker of dieselfde persone by die onderskeie aanvalle betrokke was nie,” het Heath gesê. ŉ Egpaar is Dinsdagoggend tussen 02:00 en 03:00 met ŉ byl op hul eiendom in die Honingnestkrans-omgewing aangeval. “Hulle het net geringe beserings opgedoen, maar mens moet in gedagte hou dat hulle met ŉ byl aangeval is,” het Heath bygevoeg. ŉ Egpaar is Saterdagoggend omstreeks 02:00 ook in Honingnestkrans aangeval. Niemand is in dié voorval beseer nie. Hy sê hulle sal nou saam met die polisie werk om die skuldiges so gou as moontlik aan te keer.